Z A K L J U Č C I

s 9. sjednice Zajedničkog povjerenstva za tumačenje Kolektivnog ugovora za djelatnost zdravstva i zdravstvenog osiguranja

održane 21. veljače 2014. godine

*Pitanje:*

*Molimo Vas za tumačenje pripadajućeg koeficijenta: diplomirana medicinska sestra zaposlena je na radnom mjestu I. vrste. Ista je do sada imala koeficijent 1,659 kao zdravstveni radnik bez specijalizacije u bolnici. Molimo da nam odgovorite koji joj je koeficijent pripada prema novoj uredbi Vlade o koeficijentima složenosti poslova.*

**Zaključak broj 35: Povjerenstvo nije nadležno za tumačenje Uredbe o nazivima radnih mjesta i koeficijentima složenosti poslova u javnim službama.**

*Pitanje:*

1. *Liječnici nisu potpisali navedeni Kolektivni ugovor, da li njima ostaju dosadašnji dodaci? Nije bilo izmjena obzirom na dodatke koje sada imaju (u našoj zdravstvenoj ustanovi). Na koji način se vrši obračun dežurstva liječnika?*
2. *Da li medicinske sestre srednje i više stručne spreme po novom Kolektivnom ugovoru imaju dodatak 14%?*
3. *Da li fizioterapeut srednje i više stručne spreme ima dodatak 8% ili se po novom može priznati 14%?*
4. *Da li sva ostala radna mjesta I.,II.,III. i IV. vrste idu s 5% na 7%?*

**Zaključak broj 36:**

1. **Na liječnike se primjenjuje Kolektivni ugovor za djelatnost zdravstva i zdravstvenog osiguranja zaključen 2. prosinca 2013. godine te se sukladno istome vrši obračun dežurstva.**
2. **Medicinska sestra ima pravo na dodatak na plaću s osnova posebnih uvjeta rada temeljem sklopljenog ugovora o radu i poslova koje obavlja.**
3. **Fizioterapeut u specijalnim bolnicama za medicinsku rehabilitaciju te fizioterapeut na bolničkim odjelima ima pravo na uvećanje plaće s osnova posebnih uvjeta rada od 14%.**
4. **Radnici koji rade na ostalim radnim mjestima i poslovima I., II., III. i IV. vrste imaju pravo na uvećanje plaće s osnova posebnih uvjeta rada od 7%.**

*Pitanje:*

*Obraćam Vam se u vezi tumačenja novog Kolektivnog ugovora u zdravstvu koji se primjenjuje od 1.12.2013. godine, po kojem mi je izdano novo rješenje za koje osobno smatram da sam oštećena.*

*Radim u općoj bolnici u bolničkoj ljekarni kao voditelj bolničke ljekarne s koeficijentom 1,94. Po novom rješenju koje se poziva na novi Kolektivni ugovor došlo je do promjene u točki 4. koja je prije glasila:*

*Zdravstveni radnik bez specijalizacije u bolnici s dodatkom 16%, a sada glasi Zdravstveni radnik u ljekarnama s dodatkom 8%.*

*Molim da mi odgovorite da li je to rješenje ispravno i koja su moja prava po Kolektivnom ugovoru.*

**Zaključak broj 37: Povjerenstvo upućuje na Zaključak broj 27 s 5. sjednice Povjerenstva.**

*Pitanje:*

*Usmenim putem obratio nam se radnik naše ustanove zaposlen na neodređeno vrijeme s pitanjem u svezi ostvarivanja prava na naknadu za odvojeni život, terenski dodatak ili naknadu za trošak prijevoza.*

*Navedeni radnik ima stalno prebivalište izvan sjedišta doma zdravlja gdje mu stalno boravi i obitelj. Isti s osiguranim smještajem boravi u mjestu rada od ponedjeljka do petka, a svaki vikend putuje k obitelji u stalno prebivalište (grad udaljen 115 km od mjesta rada).*

*Molimo Vas tumačenje u smislu da li navedeni radnik ostvaruje jedno od naprijed navedenih prava.*

**Zaključak broj 38: U svezi ostvarivanja prava na naknadu za odvojeni život Povjerenstvo upućuje na Zaključak broj 1 s 1. sjednice Povjerenstva.**

**Pitanja naknade za prijevoz i terenskog dodatka regulirana su TKU-om.**

*Pitanje:*

1. *Njegovatelj bolesnika u hitnom objedinjenom bolničkom prijemu – da li je on zdravstveni ili nezdravstveni radnik?*

*Ako je zdravstveni radnik, da li bi prema tablici iz čl. 64. Kolektivnog ugovora trebao imati dodatak na uvjete rada od 25%, ili ako je nezdravstveni radnik da li bi prema tablici iz članka 64. trebao imati dodatak od 12% kao nezdravstveni radnik u bolnici, specijalnoj bolnici i poliklinici kao samostalnoj ustanovi koji sudjeluje u procesu dijagnostike ili liječenja?*

1. *Zdravstveni radnik u biokemijskom laboratoriju (dežurni), koji od 15.00 do 07.00 sati slijedećeg dana (znači 2/3 radnog vremena) radi pretrage isključivo za pacijente iz hitnog objedinjenog bolničkog prijema, da li se može smatrati radnikom u sklopu hitnog objedinjenog bolničkog prijema, te imati pravo prema tablici iz čl. 64. Kolektivnog ugovora na dodatak za uvjete rada kao zdravstveni radnik u hitnom objedinjenom bolničkom prijemu (2/3 radnog vremena) od 25%?*
2. *Administrativni referent na medicinskom odjelu (radi na prijemu pacijenata na odjel, ispisu pacijenata sa odjela, te je svakodnevno u kontaktu sa pacijentima vezano za sve ostale administrativne postupke vezane za liječenje pacijenata) da li se može smatrati kao nezdravstveni radnik u bolnici, specijalnoj bolnici i poliklinici kao samostalnoj ustanovi koji sudjeluje u procesu dijagnostike ili liječenja, te prema tablici iz čl. 64. imati pravo na uvećanje plaće od 12%?*

**Zaključak broj 39:**

1. **U sustavu zdravstva ne postoji zanimanje „njegovatelj bolesnika“ .**
2. **Povjerenstvo upućuje na Zaključak broj 6 točku c) s 1. sjednice Povjerenstva.**
3. **Administrativni referent na medicinskom odjelu ima pravo na uvećanje plaće s osnova posebnih uvjeta rada od 7%.**

*Pitanje:*

*Opća bolnica u sklopu odjela za dijagnostiku ima četiri odsjeka od kojih su dva odsjeka: odsjek za laboratorijsku dijagnostiku (zaposlena jedna magistra medicinske biokemije koja je i voditelj odsjeka, te sistematiziran je još jedan koji nije popunjen, 3 prvostupnika laboratorijske dijagnostike i 8 laboratorijska tehničara) i odsjek ljekarne (zaposlena jedna magistra farmacije koja je i voditelj odsjeka, te 1 farmaceutski tehničar).*

*Navedena magistra medicinske biokemije ima koeficijent 1,659 i dodatak 16%, a magistra farmacije ima koeficijent 1,727 i 8% dodatak.*

*Naš upit je:*

1. *da li magistra medicinske biokemije ima pravo na dodatak iz članka 58. točka 3. voditelj odsjeka 8%- više u odnosu na dodatak za uvjete rad koji dobivaju zdravstveni radnici u tom odsjeku, ako da, na koliki ukupni dodatak ima pravo?*

*Naš drugi upit je*

1. *da li magistra farmacije ima pravo na dodatak iz članka 57. točka 3. zdravstveni radnik bez specijalizacije u bolnici 16% ili iz članka 57. točka 7. zdravstveni radnik u ljekarnama 8%?*

**Zaključak broj 40:**

**a) Sukladno Pravilniku o uvjetima za unutarnji ustroj kliničkih zdravstvenih ustanova i Pravilniku o uvjetima za unutarnji ustroj općih i specijalnih bolnica („Narodne novine“ broj 145/2013) nisu predviđene ustrojstvene jedinice odsjeka.**

**b) Povjerenstvo upućuje na Zaključak broj 27 s 5. sjednice Povjerenstva.**

*Pitanje:*

*Naše kolegice, kojima je po bolničkoj Sistematizaciji i nazivlju radnih mjesta dan naziv kupeljarke-spremačice bazenskog prostora, napominjemo da sam naziv radnog mjesta ne opisuje poslove koje kolegice obavljaju, stoga Vas želimo upoznati s poslovima koje kolegice obavljaju.*

*Naše kolegice 2/3 radnog vremena, 7 sati svaki radni dan, rade na poslovima:*

* *Kolegice pripremaju i apliciraju blatne obloge*
* *Pacijente koji se sami ne mogu pripremiti za aplikaciju blatnih obloga, prije aplikacije skidaju im odjeću, kupaju ih, a nakon završetka procedure, skidaju blatne obloge, ponovno ih kupaju i oblače im odjeću*
* *Na bazenu, prije ulaska pacijenata u bazen, Hubbardovu kadu ili obične kade, kolegice skidaju nepokretne pacijente, tuširaju ih prije ulaska, pomažu fizioterapeutima kod provođenja rehabilitacijskih procedura, dizalicom vade pacijente iz bazena ili kada, a nakon toga ih tuširaju, brišu i oblače.*

*U našoj bolnici postoje dva odjela na kojima se obavljaju gore navedeni poslovi, a to su Dječji odjel i odjel Hidroterapije, na kojem tretiramo odrasle pacijente.*

*Napominjemo da naše kolegice, gore navedene poslove, obavljaju više desetljeća.*

*Temeljem gore navedenoga, upućujemo Vam upit:*

*Koliki dodatak za posebne uvjete rada pripada našim kolegicama koje obavljaju gore navedene poslove?*

*Pripada li kolegicama status pomoćnog osoblja koje sudjeluje u njezi?*

**Zaključak broj 41: Kupeljarke – spremačice bazenskog prostora kao nezdravstvene radnice ne smiju obavljati poslove zdravstvenih radnika, a imaju pravo na uvećanje plaće s osnova posebnih uvjeta rada od 7%.**

*Pitanje:*

*Predmet: naknada troškova prijevoza za odlazak na posao i dolazak s posla, za zaposlenike na specijalizaciji izvan mjesta prebivališta (boravišta)*

*Postoji li pravo na naknadu navedenu u predmetu?*

*Prema normativnom određenju čl. 67. temeljnog Kolektivnog ugovora za službenike i namještenike u javnim službama predmetna naknada pripada svim zaposlenima.*

*Stavak 14. navedenoga članka TKU taksativno nabraja slučajeve kada se ovo pravo iznimno ne može konzumirati, i ne navodi zaposlenike upućene na specijalizaciju izvan mjesta njihovog stanovanja.*

*Naime, naknada za odvojeni život prema čl. 65. Kolektivnog ugovora za djelatnost zdravstva i zdravstvenog osiguranja normativno ne navodi isključenje prava na realne troškove dolaska na posao i odlaska s posla.*

**Zaključak broj 42: Povjerenstvo upućuje na Zaključak broj 38 s 9. sjednice Povjerenstva.**

*Pitanje:*

*U st. 1. čl. 65. Kolektivnog ugovora za djelatnost zdravstva i zdravstvenog osiguranja određuju se bitne pretpostavke za realiziranje prava naknade za odvojeni život. U tome kontekstu članovima obitelji smatra se bračni drug, djeca, posvojenik, pastorak i štićenik, ako su prijavljeni na istoj adresi stanovanja kao i radnik.*

*U st. 8. čl. 65. određuje se pravo naknade na odvojeni život iznimno, radniku koji ne zadovoljava kriterije iz st. 1. ovoga članka.*

*Nema pojašnjenja koje se to situacije imaju podrazumijevati pod iznimne situacije.*

*Što ako se radi o npr. radniku koji je upućen na specijalizaciju izvan njegovog mjesta prebivališta (boravišta), neoženjen (neudana), nema djecu, ne živi u izvanbračnoj zajednici, nema posvojenika itd., u obiteljskoj zajednici s roditeljima, dakle bez članova obitelji taksativno navedenih u st. 1.? Ima li taj radnik pravo na naknadu za odvojeni život, odnosno da li je takva situacija iznimna?*

**Zaključak broj 43: Povjerenstvo upućuje na Zaključak broj 1 s 1. sjednice Povjerenstva.**